title: Administrador d'Infraestructuras Ferroviarias
text: L'Administrador d'Infraestructuras Ferroviarias (en castellano y oficialment Administrador de Infraestructuras Ferroviarias), tamién conoixiu por l'acronimo Adif, ye una entidat publica empresarial espanyola, que pende d'o Ministerio de Fomento, y s'encarga de l'administración y construcción d'as linias de ferrocarril d'o país.
  
  L'Adif se formó l'1 de chinero de 2005 como conseqüencia d'o dispuesto en a Lei d'o Sector Ferroviario, sinyada lo 18 de noviembre de 2003, en a qual se descomponeba l'antiga interpresa publica RENFE en Renfe Operadora y Adif. Dende l'1 de chinero de 2013 Adif administra tamién o rete ferroviario d'amplo metrico que no yera transferiu ta las comunidatz autonomas, producto d'a descomposición de l'antiga FEVE.
  
  Como hereua de RENFE y de FEVE, Adif ye actualment a propietaria y administradera d'a mayoría de linias ferrias de l'Estau espanyol. O 31 d'aviento de 2015 administraba 15.384 kilometros de vía y 1903 estacions, d'as quals 41 por a suya filial Adif AV.
  
  Creyación 
  
  Adif se creya l'1 de chinero de 2005 y ye fruito d'a Lei d'o Sector Ferroviario de 2003 (Lei 39/2003), que sirvió pa transposar as Directivas europeas que conduciban a que as interpresas ferroviarias nacionals d'os estaus miembros deseparasen l'administración d'a infraestructura contra la operación d'os trens que i circulan, y en o medio u largo plazo permitisen a competencia d'interpresas privadas con os nuevos operadors nacionals.
  
  Espanya, que alavetz a gubernaba o PP en mayoría absoluta, fizo una interpretación más restrictiva d'o que marcaba a directiva comunitaria que atros países como Alemanya y Francia, y escindió en dos a suya interpresa nacional, RENFE, creyando un operador ferroviario publico (Renfe Operadora) y un administrador d'infraestructuras, Adif, que son sociedatz de tot independients, mientres que en os atros países europeus as estructuras d'alta dirección continan estando compartidas y a división afecta principalment a las cuentas.
  
  En virtut d'a Lei d'o Sector Ferroviario, a interpresa publica RENFE quedó deseparada en 2005 en:
  
  Renfe Operadora; matriz de l'actual Grupo Renfe (dende 2014), operador ferroviario publico que preneba en herencio os trens y s'encargaba de fer-los circular, mesmo en competencia con atras interpresas ferroviarias.
  Adif: propietario d'a infraestructura y chestor, que proporciona os suyos servicios a qualsiquier operador que le'n solicite.
  
  Ixa división teneba bellas peculiaridatz, como que a venda de billetz en as estacions quedase a cargo de l'Adif bell tiempo y que as estacions que nomás prestan servicio de Cercanías as administra Renfe Operadora, porque os servicios de Cercanías en Espanya se considera que tienen obligación de servicio publico y se richen por os Contractos-Programa entre Estau y Operadora, por o que dica l'inte son exceptuaus de cumplir con a libre competencia.
  
  Incorporación de FEVE 
  
  L'1 de chinero de 2013 se fizo efectiva la extinción de l'antiga FEVE, a interpresa publica espanyola de ferrocarrils de vía estreita, que operaba principalment ixe tipo de linias en a Cordelera Cantabrica, y seguindo con o modelo de división que enantes se l'heba aplicau a la RENFE, Adif heredó a suya parte d'infraestructuras, mientres que la operación d'os trens quedó pa Renfe Operadora, naixendo asinas a división suya Renfe Feve.
  
  División Adif y Adif AV 
  
  Dende l'1 de chinero de 2014 l'Adif ye segregau a la suya vegada en dos sociedatz de titularidat publica:
  
  Adif, que s'encarga de chestionar o rete convencional.
  Adif AV, que s'encarga de construir y mantener as linias d'alta velocidat, y que heredó a mayoría d'a deuda que teneba Adif.
  
  Ista división se fizo por o Reyal Decreto-lei 15/2013, y d'acuerdo con bells medios podeba obedeixer a la necesidat de tener as cuentas deseparadas, en seguimiento d'o Sistema Europeu de Cuentas de 2010, pa que os costes de construcción de nuevas linias d'alta velocidat y a firme deuda publica que se'n dimana, que no deixa de medrar, no se veyesen refleixaus como déficit de l'Estau.
  
  Funcions 
  
  Adif tiene reconoixidas diferents funcions en a Lei d'o Sector Ferroviario y as sucesivas normativas que se i basan. As principals son:
  
  L'administración d'as infraestructuras ferroviarias, como son as vías d'as diferents linias ferrias y as suyas estacions, as terminals de mercancías, etc.
  A chestión d'a circulación ferroviaria. 
  L'adchudicación d'a capacidat ferroviaria a os diferents operadors.
  A percepción de cánons por l'uso d'as infraestructuras, estacions y terminals de mercancías.
  A elaboración d'a Declaración sobre o Rete.
  
  Financiación y dispendio 
  
  D'alcuerdo con as normativas europeas en vigor, en garra país miembro as interpresas publicas pueden financiar-se en más d'o 50% directament por l'Estau, y se tienen que adubir por medio d'a suya actividat. Por ixa razón, l'Adif contempla como primer manera de cubrir os costes o cobro de taxas a os operadors ferroviarios a qui presta servicio, a os qui les ne carga con o concepto de cánons y atros conceptos. A companyía tamién recibe financiación de l'Estau y de fondos d'a Unión Europea.
  
  Cánons 
  
  L'Adif repercute en os operadors ferroviarios diferents clases de cánons:
  
  Cánons por Utilización d'as Linias Ferroviarias RFICh 
  
  Canon d'Acceso (Modalidat A): Ye un d'os cánons por emplegar o RFICh. Deriva d'a concesión de capacidat pa os trens.
  Canon por Reserva de Capacidat (Modalidat B): S'aplica a la reserva y disponibilidat d'o trachecto pa o tren.
  Canon por Circulación (Modalidat C): Grava la utilización efectiva d'a Capacidat reservada.
  Canon por Trafego (Modalidat D):  S'aplica a o trafego que se faiga sobre a infraestructura ferroviaria.
  
  Cánons por Utilización d'as Estacions u atras Instalacions 
  
  Canon por Utilización d'as Estacions (Modalidat A): S'aplica a os viachers de transporte ferroviario en función d'a distancia que recorren y a categoría d'as estacions aon comiencen u rematen o viache. L'operador ferroviario les ne repercute a traviés d'o preu de billet.
  Canon por Estacionamiento y Utilización d'os Andens  (Modalidat B): Se calcula en función d'o tiempo d'estacionamiento y as operacions de cambeo de vía que solicite l'operador y a categoría d'as estacions. No s'aplica en os primers 15 minutos d'estacionamiento, y a os servicios publicos d'obligau cumplimiento (Cercanías y Media Distancia) quan empleguen andens d'uso reservau pa ells.
  
  Desequilibrio presupuestario 
  
  Manimenos, o creiximiento intenso d'a deuda d'Adif debida a la construcción de grans infraestructuras especialment vinculadas con l'Alta Velocidat, y a baixa ocupación d'os trens d'un solo operador que treballa en ixe segmento; Renfe Operadora, han feito platero que i hai un problema de financiación.
  
  Os trens AVE de Renfe Operadora nomás transportón 20,4 millons de viachers en 2016, contra os 417 millons de viachers que emplegoron os servicios de Cercanías y Meya Distancia en o país ixa anyada, xifra que puyó ta 490 millons en ixes dos servicios (os más usaus) d'o rete convencional en 2017. Si nos miramos as xifras d'inversión, dende 2014 dica 2019 o rete convencional d'Adif recibió 3.350 millons d'euros, muit por debaixo d'os 15.727 millons d'a infraestructura d'Alta Velocidat.
  
  A Comisión Europea estimó en 2018 un malafundiau de 26.240 millons d'euros en linias d'alta velocidat en Espanya entre 1995 y 2016. D'os más de 42.000 millons invertius en ixe periodo, 26.240 no se podrán recuperar pas, o que significa bells 540€ perdius por habitant (y puyando) nomás que en iste quefer. Antimás, Espanya recibió o 47% d'os fondos europeus pa contrucción de ferrocarrils d'alta velocidat entre 2000 y 2017 y ye a primera en sobrecostes de construcción acumulaus entre as diferents linias, razón por a qual fue sancionada.
  
  Pa mirar-se de fer frent a tal desequilibrio presupuestario, en o verano de 2018 Adif fizo publico que puyaría un 92% os cánons a la operadora publica Renfe, encara que sin fer variar os que cobraba a os operadors privaus. Ixa decisión fue aturada por a Comisión Nacional d'os Mercaus y a Competencia (CNMC), luego, en septiembre d'ixe anyo.
  
  Referencias
  
  Se veiga tamién 
  
  RENFE.
  FEVE.
  FGC.
  FGV.
  Eusko Trenbideak - Ferrocarriles Vascos.
  
  Atros administradors ferroviarios europeus 
  
  SNCF Infra (Francia).
  LFP Perthus (entre Francia y Espanya).
  Deutsche Bahn Netz (Alemanya).
  Rete Ferroviaria Italiana (Italia).
  Banverket (Suecia).
  Banedanmark (Dinamarca).
  Railinfrabeheer (Países Baixos).
  Infrabel (Belchica).
  Refer (Portugal).
  
  Vinclos externos 
  
  Chestors d'infraestructura ferroviarios
  Ferrocarril en Espanya